Albacete
Store norske leksikon,Geografi,Verdens geografi,Europa,Spanias geografi
Albacete er hovedstad i den spanske provinsen Albacete og ligger i den autonome regionen Castilla-La Mancha. Byen ligger 135 kilometer sørvest for Valencia og har 173 000 innbyggere (2018).
Albacete er den største byen på strekningen Madrid–sørøstkysten og er et knutepunkt for togtrafikken i regionen. Næringsmiddelindustrien er viktig og byen er et sentrum for handel med jordbruksprodukter. Albacete var engang berømt for sine smedvarer («Spanias Sheffield»), som fortsatt selges som suvenirer.De internasjonale brigadene hadde hovedkvarter i Albacete under den spanske borgerkrigen. Byen fikk eget universitet i 1982 og har i dag i underkant av 30 000 studenter. Les mer i Store norske leksikon Albacete – provins Castilla-La Mancha Spania Spanias geografi Spanias historie